הסיפור של וימלה

[תגיות: סרי-לנקה; עבדות; משק בית; 2001]

מבוסס על סיפורה של וימלה כפי שנרשם ע"י מתנדבי המוקד

וימלה, אזרחית סרי-לנקה, פנתה בשנת 2001 אל סוכנות כוח אדם, במטרה למצוא לה עבודה מחוץ לגבולות ארצה. עובדת הסוכנות הציעה לוימלה עבודה ב"פלסטין", אשר תמורתה דרשה לשלם 2,500$. מכיוון של-וימלה ולמשפחה לא הייתה יכולת כלכלית לשלם סכום נכבד זה, הוסכם כי הוריה של וימלה יעבירו לסוכנות כסף מדי חודש, אשר ישולם מהכנסתה של וימלה. עוד נקבע, כי אם לא יועברו התשלומים יעוקל בית מגורי המשפחה על ידי הסוכנות.

לאחר שלושה שבועות נקבעה לוימלה טיסה. היא יצאה עם עשרים נוספות מסרי לנקה, והן נחתו בירדן. מיד עם נחיתתן נלקחו הנשים אל סוכנות כוח אדם בעמאן. הסוכנות כללה משרד ובצמוד לו חדר קטן נוסף, אשר בו היו מצויין גם שירותים ומקלחת. בחדר זה שוכנו הנשים, יחד עם 15 נשים נוספות שכבר שהו במקום.

בחדר זה לא היו חלונות אלא צוהר קטן בצמוד לתקרה על מנת שלא יוכלו לצפות בנשים מבחוץ והן לא יוכלו לקרוא לעזרה. יציאתן של הנשים מן החדר נאסרה. דלת החדר הייתה נעולה תמיד ומי שניסתה לצאת ספגה את נחת זרועם של אנשי הסוכנות. בשעות היום היה על הנשים לשמור על שקט כדי שהיוצאים והנכנסים למשרד הסמוך לא יחשדו במתרחש. הנשים קיבלו קערת אורז אחת ביום. בתנאים אלו שהתה וימלה במשך שבועיים.

לאחר שבועיים נכנס לחדר אחד מאנשי הסוכנות כשהוא מלווה בשלושה גברים. הוא הצביע על שלוש נשים, שאחת מהן הייתה וימלה. אחרי יומיים נוספים נלקחה וימלה על ידי האיש שרכש אותה לכיוון הגבול. האיש הזהיר את וימלה לא לומר מילה לחיילים במעבר הגבול. כשעברה את הגבול ונשאלה למטרת הגעתה, עמד האיש המעסיק לצידה, והיא שתקה כפי שהורה לה. וימלה החזיקה בדרכונה במעבר הגבול, אך בהמשך נלקח ממנה הדרכון.

וימלה הגיעה לביתו של המעסיק ברמאללה, שם נכפו עליה עבודות משק בית. וימלה קמה בשש בבוקר ועבדה כחמש-עשרה שעות ביום, עד תשע בלילה. עבודתה כללה ניקוי הבית והמכונית, טיפול בבת הקטנה, בישול ואירוח משפחתו וחבריו של המעסיק בכל שעה שרצה. המעסיק הבהיר לוימלה שאסור לה לצאת מהבית וכן נאסר עליה להשתמש במכשיר הטלפון. לוימלה לא היה מפתח לבית, וכשנשארה לבד היו נועלים את הדלת.

במשך שלושה חודשים עבדה כך וימלה, ומשכורתה עמדה על 150$ לחודש. כשטענה בפני מעסיקה כי במולדתה הובטח לה שתקבל 200$ בחודש, סירב לשמוע את טענותיה, ולאחר שלושה חודשים הפסיק לשלם לה בכלל. כשהתחננה וימלה שישלם לה כדי שתוכל להעביר את הכסף להוריה החולים, שביתם עומד בסכנה בזמן שהתשלומים מתעכבים, התרצה כביכול המעסיק והבטיח שישלח את משכורתה להוריה, ואף ביקש את כתובתם לשם כך. לאחר חודש, כשקיבלה גלויה ממשפחתה ונשאלה מדוע הפסיק הכסף להגיע, הבינה וימלה שהמעסיק רימה אותה. כך עברו על וימלה שנה וחצי.

וימלה בכתה כל יום, עד שבסוף החליטה לעזוב גם בלי התשלום שהגיע לה. היא ביקשה ממעבידה לחזור למולדתה. המעסיק השיב שהיא אינה יכולה לחזור, מאחר שהוא קנה אותה בירדן תמורת 1500$ למשך שנתיים ואם תשוב אחרי שנה וחצי יפסיד את הכסף ששילם על מחצית השנה האחרונה. הוא הציע שאם תרצה ימכור אותה לאדם אחר שישיב לו את התשלום על חצי השנה העבודה. וימלה הבינה שאין לה ברירה, וקיוותה שהאדם לו תימכר ישלם לה עבור עבודתה.